Dobro je činiti dobro, a još je bolje pritom se dobro zabaviti. Upravo to je misao vodilja tima koji stoji iza projekta GG.Me, regionalnog humanitarnog eSports turnira koji se održava uz podršku Netokracije u subotu, 19. ožujka, u prostorima Hub385. Snage će odmjeriti timovi tehnoloških i startup firmi iz cijele regije, igrat će se Counter Strike: Global Offensive, a prikupljena sredstva uložit će se u opremanje dječjih odjela bolnica igraćim konzolama.

Nadmetanja tvrtki iz IT sektora u igrama nisu ništa novo, pojašnjava Nikola Stolnik, koji je uz Luku Ciganeka, Luku Sučića i našeg Ivana Brezaka Brkana idejni začetnik turnira. Ugledajući se na trendove iz inozemstva, a i budući da su svi strastveni gameri, odlučili su organizirati turnir u dobrotvorne svrhe, ali i kako bi se djelatnici tvrtki koji dijele ljubav prema igrama upoznali u drugom svjetlu.

Svi smo vrlo strastveni gameri. Želimo dovesti drugačiju vrstu networkinga na tržište i izvući gamere iz njihovih tvrtki na pozornicu.

Good Game je prvo natjecanje ovakve vrste u Hrvatskoj, a okupit će velika imena domaće tehnološke scene kao što su Bellabeat, Rimac Automobili, Infinum, Nanobit i druge. Naravno, samo će jedan tim odnijeti titulu prvaka regije u Counter Strikeu, ali svaki od njih će pomoći djeci diljem Hrvatske svojim sudjelovanjem.

Kotizacijom od 5000 kuna osigurat će se konzole PlayStation 4 te pripadajući kontroleri i videoigre za dječje odjele bolnica. Broj konzola koje će biti poklonjene, kao i broj pripadajuće opreme i video igara, bit će poznat uskoro, ali organizatori obećavaju da će dati sve od sebe kako bi se osigurao što je moguće veći broj konzola za djecu koja, nažalost, borave u bolnici te kako bi im se boravak tamo barem djelomično uljepšao.

Kako se uključiti?

Kao prostor odabran je Hub385, novoopremljeni coworking prostor u ulici Franje Petračića 4 u Zagrebu. Svaka tvrtka koja sudjeluje u turniru imat će 10 osiguranih pozivnica, a u prostoru se očekuje oko 300 ljudi. Turnir je invite ­only, tako da će se u prostoru nalaziti samo osobe s pozivnicama, a da bi se do njih došlo, potrebno je ispuniti formular na stranici GG.me, odabrati tim, uplatiti kotizaciju te doći u Zagreb 19. ožujka i pokazati ostalima što znate.

Nikola Stolnik objašnjava:

Kako nismo bili sigurni postoji li interes za ovako nešto na domaćem tržištu, proaktivno smo zvali tvrtke uz objašnjenje o čemu se radi i s ponudom sudjelovanja. No, kako smo unutar nekoliko dana popunili 14 mjesta turnira, ubrzo su nam sve sumnje uklonjene. Ostavili smo stoga posljednja dva mjesta otvorena za javnu prijavu. Primat ćemo prijave dok ne popunimo zadnja 2 mjesta, nakon čega kreće izvlačenje parova.

Svi ostali koji žele pratiti turnir, a ne mogu doći u Hub385, moći će to učiniti preko Twitch kanala.

Ali to nije sve…

Osim cjelodnevnog natjecanja u CS:GO, posjetitelji turnira moći će uživati u demonstraciji najmoćnijih gaming računala MSAN grupe, VR sobi u kojoj će svi zainteresirani imati izbor različitih rješenja za virtualnu stvarnost poput Oculus Rifta, HTC Vivea i Samsung VR­-a. Također, posjetitelje očekuju komentatori, komičari, DJ, razne igraće konzole i drugi sadržaju dostojni pravog gaming turnira.

Hvala partnerima!

Turnir naravno ne bi postojao bez velikodušnih sponzora: MSGW računala, Uber, HTC, Red Bull, Pan Pek, Franck i .Me domene koji su u ovoj priči prepoznali odličnu ideju i dobar duh te će svojom pomoći osigurati iznimno veliku razinu kvalitete turnira i popratnih sadržaja. Medijski partneri su Netokracija i regionalni gaming portal HCL.hr.